
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. november 15-én tartandó munkaterv szerinti ülésére

2. napirendhez

Tárgy: 2013. évi költségvetési koncepció megtárgyalása
Tisztelt Képviselő-testület!

Az államháztartásról szóló 2011. évi CXCV. törvény 24. § (1) bekezdése szerint a jegyző által elkészített, a következő évre vonatkozó költségvetési koncepciót a polgármester november 30-áig benyújtja a képviselő-testületnek.

Ennek alapján a 2013. évi koncepciót szíves megtárgyalásra és elfogadásra mellékelten a tisztelt Képviselő-testület elé terjesztem.
…/2012. (XI. 15.) ÖKT határozati javaslat

Sülysáp Nagyközségi Önkormányzatának Képviselő-testülete 

1./ az Önkormányzat 2013. évi költségvetésének megalapozására – az államháztartásról szóló 2011. évi CXCV. törvény 24. § (1) bekezdése szerint – előterjesztett költségvetési koncepciót jóváhagyja,

2./ felkéri a polgármestert és a jegyzőt, hogy a költségvetési rendelet előkészítése során a koncepcióban foglalt tervezési szempontok maradéktalan érvényesítését biztosítsák.

Határidő: 1./ azonnal; 2./ 2012. február 15-ig folyamatos

Felelős: polgármester, jegyző

Sülysáp, 2012. november 9.

Horinka László s.k.


polgármester

Láttam! 2012. november 9.

Tóth Krisztina s.k. jegyző
SÜLYSÁP NAGYKÖZSÉG ÖNKORMÁNYZATA
2013. ÉVI KÖLTSÉGVETÉSI KONCEPCIÓJA
I. A koncepció jogszabályi és elvi alapjai
Az államháztartásról szóló 2011. évi CXCV. törvény (a továbbiakban: Áht.) 24. § (1) bekezdése értelmében a jegyző által elkészített a következő évre vonatkozó költségvetési koncepciót a polgármester november 30-áig - a helyi önkormányzati képviselő-testület tagjai általános választásának évében legkésőbb december 15-éig - benyújtja a Képviselő​testületnek.
Az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 26. § (1) bekezdése értelmében a jegyző a helyi önkormányzat költségvetési koncepcióját a tervezett bevételek, a kötelezettségvállalások, más fizetési kötelezettségek és Magyarország 2013. évi központi költségvetéséről szóló (T/7655, számú törvényjavaslat, a továbbiakban: Törvényjavaslat) figyelembevételével állítja össze.
A költségvetési törvényjavaslatot megalapozó egyes törvények módosításáról szóló T/7677, számú törvényjavaslat a jelenlegi formájában az Áht. 24. § (2) bekezdésének módosítására javaslatot nem tartalmaz, ezért a 2013. évi költségvetési koncepció irányelveit, a tervezés előkészítése és a tervegyeztetések lefolytatása érdekében szükséges elfogadni
Sülysáp Nagyközség Önkormányzatának (a továbbiakban: Önkormányzat) 2013. évi költségvetési koncepcióját alapvetően befolyásolja a Magyarország számára kedvezőtlen, bizonytalan nemzetközi pénzügyi, gazdasági környezet, valamint a törvényjavaslatot megalapozó jogszabályi háttér hiányossága.
A törvényjavaslatot megalapozó makrogazdasági prognózis teljesülésének kockázatait a Költségvetési Tanács (a továbbiakban: Tanács) az alábbiakban foglalta össze: „A Tanács véleménye szerint a költségvetési tervezés alapjául vett 2013. évi gazdasági növekedés 1,6 %-os kormányzati prognózisa csak a belföldi kereslet számottevő javulása és a befektetői bizalom jelentős erősödése esetén érthető el. Ugyanakkor a nemzetközi környezetben vannak olyan tényezők - például az euró-zóna válságjelenségei -, amelyek lefelé mutató kockázatot jelentenek, és bekövetkezésük a tervezők által figyelembe vettnél jóval gyengébb pályát eredményezhet, ami alapvetően kihathat a költségvetés bevételi és kiadási oldalának teljesülésére is. Ennek a kockázatnak a kezelésére megfelelően fel kell készülni. A Tanács felhívja a figyelmet arra, hogy a hiánycélok megvalósítása érdekében alkalmazott eszközök esetenként diszfunkcionálisak, növekedési hatásuk vitatható. Ezeknek is tulajdoníthatóan a finanszírozás kockázati felárai magasak, régiós összehasonlításban hazánkban a legalacsonyabb a hitelezési aktivitás, a beruházási ráta pedig a legalacsonyabb. Ez komoly növekedési kockázatot jelent, és ezen keresztül negatívan hat vissza a GDP-arányos hiány- és adósságcsökkentési célok teljesíthetőségére."

A kedvezőtlen makrogazdasági prognózison túl 2013-ban az önkormányzati feladatellátás, s ezzel együtt a finanszírozási rendszer is alapjaiban megváltozik. Az önkormányzatok által korábban ellátott feladatok egy része az államhoz (az Emberi Erőforrások Minisztériuma és a Közigazgatási és Igazságügyi Minisztérium fejezetbe) kerül. A feladatátrendeződés megjelenik mind a közoktatásban, mind a szociális és az igazgatási ágazatban. Az önkormányzatok központi költségvetésből származó forrásainak a 2013. évi költségvetésben tervezett nagyságrendjére a feladatátszervezés alapvető hatást gyakorol. A változásokkal párhuzamosan a megmaradó feladatok tekintetében a forrásszabályozás is átalakul. A helyi önkormányzatok támogatásai fejezet finanszírozási struktúrája elszakad az eddigi jellemzően normatív támogatási rendszertől, felépítésében az ágazati-szakmai törvények logikáját követi, egyes közszolgáltatásoknál bevezeti a feladatalapú finanszírozást.

Az Állami Számvevőszék törvényjavaslathoz benyújtott véleménye szerint: „nem megalapozott a helyi önkormányzatok általános működésének támogatásai és a helyi önkormányzatok kiegészítő támogatásai előirányzat. Az önkormányzati alrendszer szerkezetének és finanszírozásának átalakítása és a kapcsolódó források átrendezése a törvényjavaslat benyújtásáig nem zárult le. Az alrendszerből 419,7 Mrd Ft forrást vontak ki. Az ezt alátámasztó háttérszámítások - az új feladatmegosztás figyelembevételével - elkészültek, de azok a változásokat és azok hatását nem veszik teljes körűen figyelembe. Ezért kockázatot hordoz, hogy a kellőképpen meg nem alapozott forráskivonás a települési önkormányzatok egyes csoportjait nem a feladatcsökkentéssel arányosan érinti. Összességében sem átlátható, hogy a feladatellátás és a finanszírozás összhangja biztosított-e. A feladatátrendezés bizonytalansági tényezőinek kezelésére a törvényjavaslat 85,6 Mrd Ft összegű tartalékot irányoz elő, amelyet azonban a pályázati alapon történő felosztásig nem lehet felhasználni. így szűkülnek az önkormányzatok feladatainak finanszírozási lehetőségei. Ezáltal az önkormányzatok feladatellátásának a feltételei nem biztosítottak teljes körűen és folyamatosan, ami a működőképességet veszélyeztetheti. Ezek kezelésére rendelkezésre álló tartalékok azonban csak a kormányzat által meghatározott célokra, legkorábban 2013 májusától használhatók fel."

Kockázatcsökkentő intézkedésként értékelhető ugyanakkor [a 2013. évi költségvetési törvényjavaslat 25. § (1) bekezdése felhatalmazása alapján], hogy a Kormány az önkormányzati, valamint az állami feladatellátásban 2012. évben bekövetkezett és 2013. évben bekövetkező változásokkal összefüggően valamennyi, a Kormány irányítása alá tartozó, a feladat-, illetve intézmény-átadással érintett fejezet között átcsoportosítást hajthat végre.

A fentieken túl a nemzeti köznevelésről szóló 2011. évi CXC. törvény (a továbbiakban: Nktv.) 2012. szeptember 1-jei hatályba lépése miatt az Önkormányzatnak döntenie kellett az általános iskolák ingó és ingatlan vagyonának működtetéséről a 2013. január 1-jei leltár szerint, a járási átalakulás alapjaként pedig a kormányhivatallal megkötött megállapodásban rögzítésre került a járási hivatalhoz kerülő köztisztviselők létszáma és az ingyenesen használatba vett ingatlan és ingó (pl. infokommunikációs) vagyon. A Polgármesteri Hivatal épületének fenntartási költségei – tekintettel az itt létesülő kirendeltségre – megosztásra kerülnek a járási hivatallal, ennek pontos rendjéről és mértékéről később születik megállapodás. Év végéig a Polgármesteri Hivatalnak minden, a feladatátvétellel kapcsolatos ügyiratot is át kell adnia.

A 2013. évi költségvetési koncepció elé a törvényjavaslat - az elmúlt évhez képest - két és fél hónappal korábbi benyújtása komoly kihívást állít, mivel a koncepció olyan szűk időkeresztmetszetben készül, amelyben a törvényjavaslatot megalapozó jogszabályi háttér még hiányos, a döntéshozónak még nem áll elegendő információ a rendelkezésére a tervezés konkrét megalapozásához, s a „gyors" döntést követően a végrehajtásban a feladatok jelentős torlódása várható.
Az előterjesztés készítésének időpontjában a koncepcionális elvek kialakításához a Törvényjavaslatot, a Magyarország 2013. évi központi költségvetését megalapozó egyes törvények módosításáról szóló T/7677, számú törvényjavaslatot, az Nktv.-t a járások kialakításáról, valamint egyes ezzel összefüggő törvények módosításáról szóló 2012. évi XCIII. törvényt (a továbbiakban: Jktv.) és a járási (fővárosi kerületi) hivatalokról szóló 218/2012. (VIII. 23.) Korm. rendeletet vehettük alapul. A fentieken túl áttekintettük a korábbi évek költségvetési koncepcióinak változatlanul érvényes elveit és időszerű feladatait, a rendelkezésre álló pénzforgalmi adatokat, valamint a gazdasági program középtávú célkitűzéseit.

A települési önkormányzatok működésének támogatása címen biztosított támogatás új, feladatalapú szabályozás útján juttat forrást az önkormányzatok üzemeltetési feladataihoz, amelybe beépült a jelenlegi formájában megszűnő települési önkormányzatok jövedelemkülönbség mérséklésére fordított előirányzat.
Összehasonlító adat és hatástanulmány hiányában azonban nem megítélhető, hogy az előirányzat nagyságrendje elégséges-e az új allokációs mechanizmus alapján, továbbá az sem, hogy az új feladatalapú elosztás hozzásegíti-e az eltérő jövedelemtermelő képességgel rendelkező önkormányzatokat az egyenlő esélyű feladatellátáshoz.

II. A bevételi előirányzatok várható változásai

A 2013. évi költségvetési koncepció irányelveinek kialakításához előzetes számításokat végeztünk a normatív állami hozzájárulások 2013. évi nagyságrendjére vonatkozóan. Az előzetes számítások és a Törvényjavaslat 2., 3., és 4., mellékletei szerint meghatározott, -Önkormányzatunkat a 2013. évre megillető - normatív állami támogatás összege várhatóan csökken. 
A jogcímen belül a helyi önkormányzatok működésének általános támogatása és a települési önkormányzatok szociális és gyermekjóléti feladatainak támogatása jogcím kivételével valamennyi további jogcímnél csökkenés látszik. A jogcímen belül megszűnik, az építésügyi igazgatási feladatokhoz, a gyermekek napközbeni ellátásához, a települési önkormányzatok egyes köznevelési feladatainak és a közoktatási feladatok ellátásához biztosított normatíva, ami 199.145 ezer Ft-ot tesz ki.
Azonban több, eddig külön nem támogatott feladatra járni fog támogatás (pl. temetőfenntartás stb.), illetve bizonyos feladatokra jóval magasabb támogatási összeg jut (pl. igazgatási feladatok: 2012-ben 33.505 ezer Ft, 2013-ban várhatóan több mint 100.000 ezer Ft).
Emellett a vízközmű üzemeltetésének elkerülésével hatalmas költségvetési lyuk keletkezik a Faluszolga Kft. finanszírozásában is, ami az átadásra kerülő 8 fő személyi juttatásai és az üzemeltetéshez kapcsolódó költségek levonását követően mintegy 8.934 ezer Ft bevételcsökkenést jelent, amit – strukturális változtatás nélkül – az önkormányzatnak kell támogatásként átadnia.
További jelentős változás, hogy a Törvényjavaslat az átengedett gépjárműadóból származó részesedést 100 %-ról 40 %-ra csökkenti. A megosztott forrásoknál szintén csökkenéssel kell, hogy számoljunk, mivel a települési önkormányzatot megillető, a településre kimutatott személyi jövedelemadó teljes összegben elvonásra kerül. Ez 210.308 ezer Ft bevételkiesést jelent Önkormányzatunk számára.

A törvényjavaslat 2. melléklete a települési önkormányzatok működésének általános támogatásánál az elvárt bevétel fogalmát vezeti be. Az elvárt bevétel az Önkormányzat 2011. évi gépjárműadó bevételének 40 %-a, valamint az elvárt helyi adó összege. Az elvárt helyi adó a 2011. évi iparűzési adóalapból a maximális adókulcs felével, vagyis 1 %-kal számított összeget, valamint a további helyi adókból származó 2011. évi bevétel felét jelenti. A fentieken túl az előre jelzett makrogazdasági mutatók figyelembevétele mellett is az adóbevétel várhatóan csökken, várhatóan 31.000 ezer Ft-tal.
Mivel a helyi adók mértékének emelése nem reális a jelenlegi foglalkoztatási és gazdasági helyzetben, a fentiekben jelzett változáson kívül az előirányzatok bázis szinten kerülhetnek tervezésre. 

Pozitív, és számunkra nagyon kedvező hír viszont, hogy a két kötvényünkből eredő adósságunk várhatóan 60 vagy 70 %-át az állam átvállalja, ami jelentős könnyebbséget, sőt akár bizonyos mértékű fejlesztési tartalékot eredményezne az Önkormányzat számára. Az átvállalás pontos feltételei jelenleg még nem ismertek.

A Magyarország helyi önkormányzatairól szóló 2011. évi CLXXXIX. törvény (a továbbiakban: Ötv.) 111. § (4) bekezdése alapján a költségvetési rendeletben 2013. évtől működési hiány nem tervezhető.

Szintén érinti a bevételi előirányzatokat az Ötv. 111. § (2)-(3) bekezdése, amely értelmében az önként vállalt feladatok forrását és kiadását a 2013. évi költségvetési rendeletnek elkülönítetten kell tartalmaznia. A rendelkezés végrehajtása érdekében a 2013. évi költségvetési rendeletben a működési és felhalmozási feladatokon belül a kötelező és önként vállalt feladatok forrásának és kiadásának a bemutatása is szükséges.

A 2013. évi bevételi jogcímek jelentős bevételkiesést jeleznek. A fenti hatások együttesen szükségessé teszik az Önkormányzat valamennyi szervezeti egységénél, valamint gazdasági társaságánál a további tartalékok feltárását, a kiadási előirányzatok átgondolt és takarékos tervezése érdekében valamennyi szerződés felülvizsgálatát, a felhalmozási feladatok átgondolt ütemezésben történő indítását, valamint az önként vállalt feladatok tételes bemutatását (lehetőség szerint a feladatok rangsorolását) a feladatok forrásának tételes megjelölésével.

III. A kiadási előirányzatok várható változásai

A kiadási előirányzatok tervezésének megalapozottsága érdekében a Törvényjavaslatban rendelkezésre álló információk, valamint a beérkezett javaslatok alapján előzetes számításokat végeztünk. A Törvényjavaslat alapján az alábbi mutatók nem változtak:
· a köztisztviselői illetményalap 38 650 forint,

· a közalkalmazotti bértábla változatlan,

· a közalkalmazottak illetménypótlék-számítási alapja 20 000 forint,

· a kiemelt munkavégzésért járó kereset-kiegészítés számítási alapja 5 250 forint/fő/hó,

· a költségvetési szervek által foglalkoztatottak éves béren kívüli juttatására továbbra is bruttó 200 000 forint tervezhető.
A Törvényjavaslat alapján megszűnt a szociális továbbképzés és szakvizsga támogatásának 1640 Ft/fő/év összege. A minimálbér összege 93 000 Ft-ról várhatóan 97 000 Ft-ra, a kötelező garantált bérminimum összege várhatóan 108 000 Ft-ról 113 000 Ft-ra emelkedik. A személyi jövedelemadó mértéke várhatóan valamennyi jövedelem tekintetében 16 % marad.
Személyi jellegű kiadások tervezése

A személyi juttatások tervezéséhez - az előterjesztés készítése időpontjában rendelkezésre álló információk alapján - a 2013. évi költségvetési koncepció az alábbi hatásokkal számol:

A közoktatásban történő feladatátrendeződés miatt a pedagógusok személyi juttatásainak és járulékainak 11 havi csökkenésével lehet számolni, melynek összege 164.513 ezer Ft, viszont az iskolákban foglalkoztatott 12 fő technikai dolgozó továbbfoglalkoztatásának kérdését rendezni kell, amire többféle lehetőség adódik. A fentieken túl a Polgármesteri Hivatalban biztosítani szükséges azon üzemeltetési létszámot is, akik az Iskolák konkrét beszerzéseit,​ kiszállításait bonyolítják, s kezelik az ingatlanokhoz kapcsolódó bevételt eredményező szerződéseket.

A járásokba történő feladatátrendeződés miatt további 3 fő személyi juttatásainak és járulékainak 11 havi csökkenésével számolhatunk, ami összegében 7.300 ezer Ft, azonban nem látható előre, de valószínűsíthető, hogy ilyen mértékű létszámcsökkenés mellett hosszú távon nem fogjuk tudni megfelelően ellátni az igazgatási feladatokat. Emiatt hosszabb távon legalább 1, de inkább 2 fő létszámbővítésre lehet szükség.
A jelentős bizonytalanságra tekintettel a személyi juttatások tervezésének irányelveit az alábbiak szerint javaslom megállapítani:

1. A személyi juttatásokat az Intézményeknél a Törvényjavaslatban meghatározott illetményalap, a bértábla, a kinevezési okiratok és a munkaszerződések figyelembevételével.
2. Az engedélyezett létszám a Képviselő-testület által hozott határozat és a bázislétszám felülvizsgálatával kerül kialakításra egy tizedes-jegy pontossággal.
3. A soros előrelépést valamennyi intézmény tervezheti, ennek fedezetét az Önkormányzat biztosítja.
4. Az Intézmények a 2013. évre kizárólag a vonatkozó jogszabályokban meghatározott kötelező pótlékot tervezhetik, amelynek a fedezetét az Önkormányzat biztosítja.
5. Az Intézmények normatív és teljesítményhez kötött jutalom-előirányzatot eredeti előirányzatként nem tervezhetnek. 
6. A jubileumi jutalom tervezése a közalkalmazottak jogállásáról szóló 1992. évi XXXIII. törvény 78. § (1) bekezdése és a közszolgálati tisztviselőkről szóló 2011. évi CXCIX. törvény 150. § (1) bekezdése alapján történik.
7. Az Intézmények betegszabadságának tervezését (valamint a teljesítési adatoknak megfelelő „automatikus" módosítását) az általános tartalékban történő tervezéssel látjuk indokoltnak. 
8. A munkavégzés alóli felmentési idő mértéke a jogszabályban meghatározott minimum időtartam lehet. A 2013. évre kizárólag a már folyamatban lévő felmentések áthúzódó kiadásai tervezhetők.
A béren kívüli juttatás a Törvényjavaslat alapján a közalkalmazottak számára adható a köztisztviselők részére - a közszolgálati tisztviselőkről szóló 2011. évi CXCIX. törvény 151. § (1) bekezdése alapján – továbbra is kötelező juttatás 200.000 Ft/fő/év összegben. A közalkalmazottak és egyéb önkormányzati dolgozók cafetéria kerete 2012-ben 60.000 Ft/fő/év volt, amit javasolt lenne megtartani.
A személyi juttatásokon belül a munkába járással kapcsolatos utazási költségtérítés tervezésénél a munkába járással kapcsolatos utazási költségtérítésről szóló 39/2010. (II. 26.) Korm. rendelet alkalmazása szükséges. A rendelet alapján a munkába járással kapcsolatos utazási költségtérítés 9 Ft/km tervezhető. A közösségi közlekedési eszközzel történő munkába járás esetén az Önkormányzat biztosítja a bérlet, illetve menetjegy árának 86 %-át. 
A dologi jellegű kiadások tervezése
Az önállóan működő intézmények dologi és egyéb folyó kiadásainak keretösszegét a FELFIN rendszer alapján, illetve egyedi tervezés alapján állapítjuk meg. A dologi kiadásokon belül az energiaköltségek tervezésénél a módosított előirányzatából szükséges kiindulni. 
A személyi juttatásoknál taglalt, a közoktatásban történő feladatátrendeződés miatt a Polgármesteri Hivatalban meg kell teremteni a tárgyi feltételeit annak, hogy az iskolák működtetését biztosítani tudja.

Az Önkormányzat a 2013. évben a forrásainak jelentős csökkenésére tekintettel az önállóan működő intézmények finanszírozását új alapokra kell helyezni, olyan intézményi struktúra kialakításával, amely hosszútávon biztosítja az Önkormányzati támogatás csökkentésének lehetőségét.
A fentieken túl a Faluszolga Kft. működését is gyökeresen át kell strukturálni, mivel – bár a feladat is csökken – hatalmas érvágást fog jelenteni a vízdíjbevétel elmaradása. 

A felhalmozási feladatok és felújítási célok tervezésénél elsősorban a 2012. évben megkezdett feladatok forrásigényét szükséges biztosítani. Törekedni kell a pályázati lehetőségek kihasználására.

IV. Költségvetés-tervezési irányelvek

A fentiek alapján terjesztem a Tisztelt Képviselő-testület elé Sülysáp Nagyközség Önkormányzata 2013. évi költségvetési koncepciójának irányelveit:
1. A költségvetés tervezetének előkészítése során elsődleges szempont az önkormányzat kötelező és önként vállalt feladatainál, azon belül a működési és felhalmozási feladatoknál a bevételek és kiadások egyensúlyának biztosítása.
2. Az intézmények működésének biztosítása.

3. A településüzemeltetés biztosítása.

4. A kötvény tőke és kamatainak törlesztését szükség szerint biztosítani kell.
5. A benyújtott óvodapályázat – és addigi esetleges más pályázatok – önerejének biztosítása. 

6. Takarékos gazdálkodás szem előtt tartása. 

Sülysáp, 2012. november 8.


Tóth Krisztina s.k.

jegyző

